Tahariri - Umuhimu wa miundo msingi nchini Kenya

KUH: UMUHIMU WA MIUNDO MSINGI NCHINI KENYA 
Miundo msingi ni nyenzo za kimsingi katika maendeleo ya kiuchumi ya nchi. Mifano ya miundo msingi ni hospitali, shule, barabara na kadhalika. Miundo msingi imesaidia sana katika uimarishaji wa nchi kwani imewezesha watu kuokoa muda na kufanya kazi kwa njia nyepesi zaidi.

Nikianzia, miundo msingi imebuni nafasi za kazi katika sekta mbalimbali kama vile shuleni. Watu wengi wamepata kazi shuleni kama ualimu, uoshaji vyoo vya shule na kadhalika. Vilevile kuna sekta nyingine zilizopata watu wa kufanya kazi kama madereva wa reli, nevi na madaktari hospitalini na kadhalika. 
Pili, imeboresha maisha ya adinasi. Ukilinganisha na hapo awali, maisha ya kisasa yamekuwa na afadhali kwani miundo msingi kama barabara imeimarishwa na linawezesha watu kuendeleza kazi zao kwa urahisi kama vile tunaweza kutumia magari na kufika kazini kwa kutumia muda mfupi. 
Vilevile, imesaidia katika kuboresha elimu nchini. Vyuo vingi vimefunguliwa ili wanafunzi waweze kupata elimu. Kuboreka kwa elimu kumepeleka kujengwa kwa maktaba ili ipate kuwasaidia wanafunzi kufanya masomo yao ya ziada na kupata aina ainati ya vitabu. 
Isitoshe imesaidia katika usambazaji wa bidhaa kutoka viwandani hadi mahali vinapohitajika ili vipate kuuzwa. Usafirishaji wa bidhaa hizo sasa hutumia muda mfupi na kuwezesha kuboresha uchumi wa bidhaa kwani bidhaa zifikapo haraka, huuzwa na kuweza kupelekwa kwa sehemu zengine. 
Vilevile, imesaidia kuimarika kwa maeneo duni. Miundo msingi kama vile reli imesaidia kukuza maeneo mbalimbali ambapo reli hiyo hupita. Mahali hapo pameimarika kwani watu watajumuika kwenye eneo hilo ili wapate kuendeleza biashara zao. 
Hali kadhalika, imeweza kuboresha huduma ya jamii. Wananchi sasa wanaweza kupata umeme na maji safi moja kwa moja. Vilevile, serikali imeweza kuwapatia wanajamii huduma bora kwa kujenga hospitali ili waweze kupata matibabu na kuwapatia dawa zifaazo. 
Vilevile, ajali barabarani yamepungua kwani barabara zime imarishwa. Mashimo yamekarabatiwa na vilevile msongamano wa watu na magari barabarani imepungua na kupunguza ajali. Sasa watu wengi wanafwata mambo rahisi na yenye kutumia muda mfupi ili wapate kusafiria. Hivyo basi kupunguza msongamano na ajali barabarani 
Isitoshe usalama umeweza kuimarika kwani kumewekwa taa barabarani na kuwepo kwa kamera ya siri. Tukiangalia maisha ya sasa na yale ya zamani, taa barabarani zimeweza kukomesha uhalifu kama vile wizi. Taa zimewaogopesha wezi wa usiku kwani asilimia themanini wezi hao wanaweza kukamatwa, na upande wa kamera za siri, zimewezesha kuwashika wahalifu na kuwaadhibu hivyo basi kupunguza idadi ya wahalifu nchini.
Naam! Tumeona bayana kuwa miundo msingi ni jambo muhimu katika maendeleo ya nchi kwani imechangia pakubwa katika kukuza uchumi. Kwa hakika, ili nchi ipate kuimarika, serikali inafaa kuwa na bidii ya kuboresha nchi.